mteb/NusaParagraphTopicClassification huggingface dataset:
Karajo di kantua identik bana sebagai karajoan yang administratif, manajerial dan profesional yang dilakuan di sabuah perusahaan atau kantua. Kajujuran adolah kunci utamo dari kasuksesan. Kareno katiko awak indak jujua akan marusak sadoalahnyo. Kapicayoan yang tajadi dan alah ado untuak awak sakatiko manjadi kecewa kareno awak nan indak jujur. Iko juo nan manjadi panghancua awak. Untuak itu jadilah jadilah karyawan yang jujur. Kareno kajujuran sebagai pondasi bagi karyawan yang baintregitas. Sikap jujur akan malahirkan kapicayoan antaro awak jo urang lain, kareno sikap jujua manghindari raso curiga dan kekhawatiran akan marusak sabuah kapicayoan yang dibangun. Jadi awak harus manjadi urang nan jujua.
Tummy Timer adolah alat olahraga nan mudah digunoan. Caronyo ndak payah-payah. Sambia lalok-lalok se bisa awak baolahraga manggunoan alat ko. Caronyo awak tingga duduak se di ateh matras dan latak an duo kaki di ateh pedal tummy trimmer. Pungguang maarah ka balakang saketek dan perlahan tarik pacik an tummy trimmer tadi ka balakang. Buek gerakan maju mundur ka arah dado. Nan paralu diparatian posisi tubuah bagian ateh harus dalam posisi tagak. Jadi untuak manggunoan tummy trimmer ko kalian harus maaktifan otot paruik kalian. Jo otot paruik ko juo lah kalian manahan pungguang kalian dari lantai. Kalau kalian nio shit-up alat ko pasti akan mampamudah kalian.
Keris dari Jawa adolah salah satu sanjato tradisional nan dahulu dipakai dek para leluhur dan pahlawan dalam baparang melawan penjajah. Kini keris ko ndak hanyo dipakai untuak baparang se malainkan sabagai aksesoris di pakaian adat Jawa. Bahkan banyak lo nan manjadikan keris sabagai pajangan di rumahnyo. Bagi masyarakaik Jawa keris ko bukan hanyo sanjato tapi acok juo dianggap sabagai benda nan sakral dan keramat. Makonyo kadang kalau mancaliak keris ko kan agak lain auranyo karano urang Jawa pun maanggap kalau keris ko ado nilai mistis di dalamnyo. Caliak se lah dukun-dukun pasti banyak nan manggunokan keris sabagai salah satu propertinyo.
Duo hari nan lalu ambo pai jalan-jalan ka kota tuo. Ambo jalan-jalan dari pagi sampai sore. Karano lah panek seharian jalan-jalan, ambo singgah ka salah satu restoran capek saji nan sangaik terkenal di dunia. Restoran capek saji itu adolah McDonalds. McDonalds manjua macam-macam makanan capek saji. Salah satu menu nan ambo pasan adolah es krim McFlurry dan ayam goreang padeh. Es krim McFlurry nan ambo pasan marupokan menu nan banyak dipasan sabagai makanan panutuik. Rasonyo nan manih dan ditambah babagi macam toping mambuek menu iko jadi disukoi banyak urang. Samantaro ayam goreang padeh adolah menu paliang laku di McDonalds. Rasonyo nan padeh ditambah krispi dari kulik ayam mambuek makanan iko sangaik taraso lamak di lidah.
Adiak Roni kini alah kelas 6 SD. Salain sakola, tiok sore inyo pai mangaji ka musajik dakek rumahnyo. Karno inyo alah kelas 6 SD, adiak Roni akan di khataman ngajinyo. Adiak Roni nio bana jadi juaro di khatam Al Quran ko. Jadi inyo baraja mangaji tilawah nan bairama jo Roni nan alah pernah jadi juaro waktu khatam Al Quran 3 tahun lalu. Roni mandukuang bana niek adiaknyo. Satiok hari Roni mangaja ngaji adiaknyo salamo 2 minggu. Di hari khatam Al Quran adiak Roni berhasil mambaco tilawah dengan rancaknyo, dan akhirnyo mandapek juaro 2 khatam Al Quran. Walaupun ndak jadi juaro 1, adiak Roni tatap sanang dan Roni tatap bangga jo adiaknyo.
Kalau nio bali TV jan TV LCD. Ketinggalan jaman. Bali TV mode terbaru lai. Kalau ndak smart TV, android TV, atau nan terbaru kini ado lo namonyo google TV. Bia kalian bisa akses youtube, we tv, prime video, dan netflix hanyo dari TV kalian. Jadi manonton labiah sero karano layarnyo labiah gadang dari pado layar hp. Selain itu, jan bali TV nan kualitas gambarnyo masih HD. Kini kualitas gambar TV urang alah 4k atau 8k. Dek sangkiang janiah gambarnyo pori-pori artis dalam TV tu bisa nampak dek awak. Mantap bana pokoknyo. Sarancaknyo kok kalian emang ado kepeang balabiah ndak ado salahnyo mambali barang nan agak badaso karano kan ka dipakai lamo.
Alah 2 tahun Lisa manjalani kehidupan barumah tangga jo Andi. saat manjalani kehidupan pernikahan iko inyo acok bana mandapek perlakuan elok dari suaminyo. dima inyo acok bana dimanjakan takah mambantu pakerjaan rumah, mamberikan hadiah, dan lain sabagainyo.  lisa maraso sangek sanang katiko manjalani kehidupan pernikahan jo Andi  sampai inyo marasokan masalah nan tajadi padanyo  akhir-akhir iko.  dima perhatian nan diberikan indak samo lai jo apa nan inyo lakukan katiko awal pernikahan.  saat iko andi acok bana mangacuhkannyo katiko barbicaro dan jugo indak mangingat sarato merayakan hari spesial takah anniversary maupun pulang tahun  Lisa. Namun jo cepat mereka mamutuskan untuak bardiskusi karano alah renggangnyo hubungannyo. mananyakan bagaimano permasalahan Andi sahinggo inyo acok bana mangabaikan lisa  dan satalah  4 jam mancurahkan perasoan salamo iko dirasokan akhianyo permasalahan antara kaduo sajoli itu alah salesai.
Dikehidupan perkampungan banyak urang nan baralih untuak mambali aia minum galon isi ulang dibanding manjapuik aia di mato aia untuak minum. Biasonyo mato aia ado di tampek-tampek perkampungan nan masih asri. Tapi faktanya kini banyak urang kampung nan labiah pilih bali aia minum di tampak isi ulang dek alasan lebih praktis jo efisien waktu. Untuak dapek maminum aia nan barasa dari sumber mato aia iko harus dirabuih talabiah dahulu untuak mambunuh bakteri. Sedangkan aia isi ulang menggunoan UV filter untuak manghilangan kontaminan babahayo takah Giardia Lamblia. Kaduo proses nan dilakuan untuak menyariang aia berasiah untuak diminum alum tantu dapek tabebas seratuih persen dari bakteri, banyak komponen nan harus diparhatian contohnyo sumber aia, keadaan tanah, proses penyaringan samo lingkungan sekitar.
Pagi ko ambo nio sarapan dengan ketoprak soalnyo itu makanan yang ambo suko bana ndeh rasonyo tu lamak ditambah jo talua dadar. Ketoprak ko kadang indak pagi se ambo makan pernah lo malam tapi kini ambo nio sarapan jo ketoprak bialah agak barek saketek indak makanan ringan namonyo tapi lamak kalau makan ketoprak pasti abih jarang yang basiso lain hal kalau pagi makan bubua ndak kan abih gai do. Ambo pai untuak mambali ketoprak tu batamu lo jo kawan ambo maota lah dulu kami sambia manunggu makanan tu siap, selang bara minik alah siap pesanan kami pai kami lai, jadi pagi ko ambo makan ketoprak se.
Katiko ambo baru marantau ka Depok banyak bana makanan nan ndak sasuai di lidah. Tarutamo bareh pulennyo. Pernah dibuek an dek urang tuo kawan nasi goreng di rumahnyo tetap se rasonyo ndak cocok. Salain barehnyo nan lengket dan raso katan, bumbunyo ndak lo taraso, raso nasi baagiah kecap se. Tapi ba a lai, dek awak sagan jo kawan ko tu akhirnyo bamakan juo. Pas ditanyo lai lamak apo ndak tetap bakecekan lamak. Padohal dalam hati ba a lah caro maabihan katan goreng ko. Bisuak ambo minta kiriman se jo amak bareh dari kampuang lai, kok ndak takajuik amak pas ambo pulang lah tingga tulang.
Parahu klotok marupokan transportasi yang bisa awak jumpai di banjarmasin. Manuruik urang nan pai ka banjarmasin awak bisa memakai parahu ko katiko nio manyusuri sungai martapura. Awak yang naiak kapal ko bisa pai ka pasa tarapung di Lok Baintan yang iconic. Parahu klotok ko biasonyo digunoan untuak malayani wisatawan yang nio wisata aia. Selain manjadi kendaraan wisata, parahu klotok ko biaso juo digunoan untuak mangalilingi desa-desa yang hanya bisa dilalui manggunoan parahu se. Harago yang bisa awak agiah untuak ciek urang itu 10 ribu. Waktu naiak parahu ko awak bisa juo menikmati pamandangan dan mairuik udaro segar, jadi pas bana kalau manuruik wisatawan tampek ko harus dicubo waktu ka banjarmasin.
Al-Qur'an adolah kitab suci nan umat islam yakini sabagai pedoman hiduik. Patunjuak untuak mancari ridho Allah SWT. Kitab suci nan dibuka samo surah Al-Fathihah iko mampunyoi 6.666 ayat walaupun masih ado saketek perbedaan jumlah dari yang diungkapkan oleh ulama lain. Tetapi kini alah disepakati manjadi 6.236. Para ulama bapandapek bahwa jumlah ayat dalam Al-Qur'an. Manuruik Ibnu Katsir manyabuikan jumlah ayat dalam Al-Qur'an indak kurang dari 6.000. Manuruik Nafi' nan marupokan ulama asal Madinah jumlah ayat adolah 6.217 ayat. Dan banyak pendapat lain nan disampaikan samo ulama. Sabananyo indak ado nan babeda dari dalam ayat Al-Qur'an, Sado pendapat nan dikemukakan yaitu dari perbedaan hitungan manuruik potongan kalimat itu manjadi satu ayat atau duo ayat. Sahinggo hal itu manyababkan adonyo perbedaan dalam perhitungan jumlah ayat Al-Qur'an.
Bunyi gamelan tu memang sangat mananangkan hati. Katiko mandanga salah satu alat musik daerah nan barasal dari jawa ko mambuek hiduik taraso tanpa masalah. Salah satu tarian khas daerah nan manggunakan gamelan adolah tarian khas daerah Jawa Tengah yaitu Tari Serimpi. Tarian ko dibaok an jo 4 urang penari sebagai simbol 4 arah mato angin yaitu api, udaro, aia, dan tanah. Gerakannyo pun sangat gemulai mancainkan bana padusi-padusi jawa nan punyo karakter lemah lembut. Pokoknyo sabana cocoklah katiko dipadukan jo musik gamelan nan manyajuak an hati. Ndak salah kalau tarian ko hanyo dipatunjuak kan di daerah keraton. Maha bana level tarian ko.
Manuruik ambo makin canggih elektronik makin acok lo baulah. Misalkan dispenser. Dispenser nan kini kan bisa mambuek aia dingin sarupo aia di kulkas. Cuma biasonyo ndak batahan lamo. Manang di bantuaknyo se nyo. Ambo punyo dispenser nan saroman tu di rumah. Awalnyo emang bafungsi dengan elok cuma ndak sampai umuanyo satahun alah dingin sarupo aia biaso se aia esnyo. Kecek ambo kok mereknyo nan kantau tapi pas ambo cubo bali merek lain nan terkenal dan tajamin kualitasnyos ndak ado perbedaan. Samo se kantaunyo. Jadi percuma se ujuang-ujuangnyo bali dispenser maha-maha sampai bajuta-juta tapi ujuang-ujuangnyo samo juo jo dispenser nan 200 ribu kualitasnyo.
Hobi adolah kagiatan manyanangan nan bisa kito lakuan katiko sadang suntuak jo rutinitas sahari-hari. Indak hanyo manyanangan, hobi bisa pulo badampak baiak bagi kasehatan. Salah satunyo mamanciang. Hobi mamanciang bisa mailangan panek jo manyangan suasana hati sahinggo bisa maningkekan kasehatan mental jadi labiah baiak. Hal tasabuik tajadi karano katiko dakek jo alam, tubuah dan alam bawah sadar wak otomatis manjadi labiah rileks. Tujuan urang mamanciang pun babeda-beda, ado nan mamanciang untuak dikonsumsi hasil panciangannyo, ado nan sakedar lakik dapek ikan sasudah tu dilapehan ka asalnyo baliak. Mamanciang bisa dilakuan di banyak tampek. Mulai tabek tabek dakek rumah, di banda, di batang aia, ataupun di lauik sakalipun.
Urang acok mancocok an kalau wirausaha atau nan suko manggaleh banyak dari urang minang. Bukan tanpa sebab jo alasan, pasalnyo di daerah-daerah nan manjual babagai pakaian contohnyo banyak nan manjuanyo adolah urang Minang. Dari Sabang sampai Marauke rasonyo pasti ado sajo urang Minang sobok untuak manggaleh. Tantu sajo urang minang prinsipnyo, cari karajo kalua dari kampuang surang. Dulu ambo pulo disuruah untuak manjua pakaian, nan kabatulan ambo pernah tingga di Bandung nan mano tanamo baju nan rancak jo murahnyo. Tapi ambo indak namuah karano rasonyo indak pandai untuak manawarkan ka urang dek indak talalu pandai bakomunasi jo urang. Untuak pamilihan barang jo model indak lo pandai karano indak mangarati tentang tren nan sadang bakambang tiok tahun.
Tahun 2015, Rina nan sadang barado dibangku kelas 5 SD iko ditunjuak manjadi salah satu urang nan mambaokan tari pasambahan untuak acara perpisahan anak kelas 6. Rina nan mampunyoi hobi manari itupun langsuang pai latihan dengan rajin. Gerakan nan inyo hafal harus sasuai jo tempo musik nan ado sahinggo munculah keindahan dalam sabuah tarian. Rina saat itu tampil partamo kali sabagai penari pasambahan. Rina mamakai baju khusus untuak panari adek dilengkapi jo hiasan kapalo nan barupo tanduak nan ditabuek dari kain selendang atau suntiang ketek. Gerakan nan dibaokan dek Rina tasalasaian dengan baik sahinggo penampilan tariannyo dapek apresiasi tapuak tangan nan meriah dari penonton.
Manfaat olahraga banyak dalam bidang kacantikan, tarutamo bagi padusi. Manuruik den padusi yang olahraga jo diiringi makanan yang sehat, sangaik awet muda. Walaupun banyak factor yang manyababan padusi awet muda, contohnyo perawatan, gen, pitih banyak, indak ado pikiran, tapi olahraga mamiliki andil dalam hal iko. Salain itu olahraga juo dapek mambuek body padusi ancak. Salain itu olahraga dapek juo mangurangi stes dan panyakik depresi bagi wanita tarutamo bagi wanita karir. Olah raga baranang bagi anak pas maso patumbuhan rancak bana. Karano dapek maninggian badan anak tasabuik. Salain itu bagi anak-anak yang mamiliki scoliosis yang sangaik ringan dapek juo sambuah dek olahraga baranang ko.
Nyepi adolah hari suci bagi umat Hindu yang dirayoan satiok Tahun Baru Saka, manurui kalender yang digunoan oleh umat Hindu di bali dan Lombok. Tahun baru Saka mampunyoi makna sabagai hari kebangkitan, hari pembaharuan, hari kebersamoan, hari toleransi, hari kedamaian sakaligus hari kerukunan nasional. Makna dari marayokan Hari Raya Nyepi bagi umat Hindu yaitu maninggaan aktivitas duniawi dalam keheningan dengan caro bameditasi. Satiok tahunnyo umat Hindu marayoan pagantian Tahun Baru Saka dengan caro Nyepi salamo 24 jam. Salah satu tujuan dari perayoan Hari Raya Nyepi adolah untuak manamukan jati diri demi mandapekan keseimbangan diri dan alam semesta. Karano marupokan hari rayo besar agama Hindu, Nyepi ditetapkan sabagai hari libur nasional berdasarkan kaputusan Presiden Indonesia.
motor harian awak ko harus dilakuan parawatan rutin supayo kendaraan awak ko indak rusak dan umua pakainyo pun indak manjadi singkek do. kadang kabanyakan urang takah itu, cuma pandai mamakainyo tapi indak pandai marawat barangnyo sacaro baiak do. makonyo diparaluan perawatan atau servis yo itu. dari mancaliak masin sampai ka ban bannyo. mulai aneh se bunyi nyo itu alah jadi patandk kalau motor wak ko butuah untuak malakuan parbaikan, kalau indak cayia motor wak ko ndak bisa jalan lai. katiko motor ko alah rusak ibaraiknyo pincang kaki wak, jadi susah ka manga manga. masin ko ibaraik badan, kalau alah taraso ndak lamak harus capek di ubekan.
Taman Wisata Bunga Nusantara nan ado di Cianjur, Jawa Barat sabalumnyo hanyo ambo caliak lewat berita TV dan postingan kawan-kawan di Instagram. Ternyata setelah ambo langsuang ka sinan memang rancak dan cocok bana dijadian tampek untuak menanagan utak dan mamanjokan mato. Salain tampeknyo nan lueh tampek ko sangat tertata rapi. Banyak bungo-bungo warna-warni yang dibantuak sedemikian rupa. Ado nan mode ayam, jerapah, bahkan dinosaurus. Bungo-bungo ditata mangaliliangi kolamnyo nan lueh sahinggo mambuek begitu indah dipandang. Selain itu, adolo bungo-bungo nan mahiasi lorong-lorong panjang sahinggo awak saraso sadang bajalan di bawah karumunan bungo. Nan labiah menakjubkan disiko ado taman rumpuik nan bakelok-kelok mambantuak sabuah labirin. Untuak masuak ka tampek wisata ko awak hanyo mambayoa 50 ribu per urang.
Akhir-akhir ado satu cemilan viral nan disukoi dek banyak urang, tamasuak ambo. Cemilan itu banamo oreo goreang. Sasuai jo namonyo, oreo goreang adolah cemilan nan babahan dasar oreo. Oreo goreang adolah bantuak inovasi cemilan karano oreo sendiri pun adolah sabuah cemilan. Oreo goreang dibuek dengan caro diagiah adonan tapuang dan talua sabalum digoreang. Raso dari oreo goreang adolah manih gurih. Raso manih muncul dari selai nan ado di dalam oreo, sadangkan raso gurih ado karano tapuang dan talua tadi. Tekstur dari oreo goreang sendiri renyah di luanyo karano diolesi dengan adonan tapuang dan talua. Samantaro di dalamnyo oreo goreang justru lembut karano mungkin lah kanai adonan sahinggo oreonyo pun jadi lembut.
Salamo liburan di padang kami sakeluarga besar pai jalan-jalan naik oto bus nan dibaok dek dunsanak dari jakarta ka padang. kami pai kaliliang sumbar jo oto bus tu. salain nan jo oto bus, ado lo nan naiak oto pribadi. kami jalan barombongan dari pagi jam 5 subuah. kami punyo tujuan awal waktu tu partamo kali ka pagaruyuang. dipagaruyuang tu awak bisa tau adat istiadat dari leluhur awak urang minangkabau. kami bajalan jalan dan maliek liek sambia diagiah tau dek urang nan samacam tour guide tu apo maksud dan apo arti dari barang barang nan ado. inyo manjalehan asal usul masyarakat minangkabau. dari panjalehan inyo kaawak mambuek ambo tergugah untuak ma ningkekan atau manyebar luasan kebudayaan an alah luntur dari nagari kito.
Alquran adolah padomana bagi umaik muslim. Dengan mambaco alquran juo bisa mambuek hati awak damai. Banyak keutamaan untuak awak nan mambaco dan mampalajari alquran. Diantaronyo akan mandatangan pahalo jo kebaikan, mambarikan derajat, mamparoleh rahmat dan parlindungan dari malaikaik, mambari syafaat dihari kiamaik, dan alah dijanjian juo kalau awak yang manghafal al-quran bisa mandapek an tampek yang elok disisi Nyo. Mangko dari itu untuak awak nan lancar mambaco Al-quran, nan mancintai alquran marilah awak palajari juo alquran tu agar samakin cinto dan bausaholah untuak manghafalkannyo. Sungguh apo nan dijanjian Allah SWT itu nyato adonyo dan sabana mambaok banyak keberkahan bagi awak.
Sacaro bahaso, thrift adalah kato yang berasal dari Bahaso Inggris yang artinyo penghematan dengan tujuan untuak menghindari pemborosan. Sedangkan, shop artinyo toko. Jadi, thrift shop berarti usaho atau toko yang pado dasarnyo manjual barang bekas tapi nan masih layak pakai, sahinggo tamasuak perusahaan dagang. Barang-barang nan dijual pun beragam mulai dari baju, tas, jam tangan, sepatu, dan lainnyo. Barang yang didapek berasal dari luar negeri ataupun dalam negeri. Bisnis thrif shop mulai muncul di Indonesia sejak tahun 2013. Penjual thrift shop pun mulai manjual barang bekas dengan brang terkenal ataupun barang langka. Kini barang thrift ko yang banyak perkembangan lo, banyak penjual yang melakukan rework atau mendesain ulang dengan mamadukan beberapo kain thrift manjadi sebuah desain baru.
Mancaliak pertandingan Bola Basket di sakolah yo sero bana. Salain pamain nyo banyak yang gagah dan tampan tapi sero juo mancaliak urang bamain basket. Walaupun ambo padusi tapi nio bana rasonyo bisa bamain bola basket. Akhirnyo ambo mancari baa caro padusi mamulai bamain bola basket. Patamo palajari semua aturan dan caro bamain basket, kaduo picayo diri, katigo rajin malatiah fisik, siap tu minta saran ka urang yang ahli, siap tu kembangkan keterampilan basket. Kareno basket juo indak laki-laki se, kini banyak juo padusi yang mamainkannyo. Basket juo alah manjadi olahraga favorit di dunia, setiap laga basket yang gadang pasti dipanuahi panonton.
Makanan yang awak makan tantunyo harus punyo kandungan gizi yang saimbang, artinyo awak indak kakurangan dan indak lo bakalabihan. Awak mangarati a yang awak makan dan elok bagi tubuh awak. Salamo awak makan di rumah mungkin lai tau bahan apo se yang awak makan jadi lai tau kandungan gizi apo se yang ado didalam masakan awak. Lain halnyo katiko awak makan di lua, indak tau a yang di masak jo urang tu. Manuruik kori, awak ndak paralu takuik lai cari tampek makan yang profesional karena di bagian dapua nyo alah tasadio urang yang mangarati ahli gizi, karajo yang kori maksud adolah ahli gizi. Bantuak katiko awak sadang di rumah sakik, ado ahli gizi nan fokus jo makanan yang dapat bereaksi pado tubuh awak, dengan indak mahilangkan cita raso dari makanan tasabuik.
Minggu patang ante Karla baliak dari Bengkulu. Inyo mambaok banyak oleh-oleh, tapi sayangnyo ado oleh-oleh nan Karla kurang suko. Kue Bay Tat namonyo. Kue iko kue khas dari Bengkulu. Bantuak kuenyo mirip jo kue pai, tapi kue bay tat punyo adonan nan labiah taba dan padek. Dalam kue nyo diagiah salai naneh, kadang-kadang di ateh kue nyo ditabua keju. Kalau baru matang, kuenyo lambuik dan saketek ranyah. Tapi kalau alah bahari-hari kue Bay Tat jadi kareh dan agak susah dimakan. Karla ndak suko kue Bay Tat dek kareh dan kariang. Mungkin karno ante nyo baru agiah kue nyo bara hari sajak dari nyo tibo, jadi kue nyo alah jadi kareh duluan.
Heran bana ambo jo bini-bini nan suko mampakecek an aib laki nyo kapado kawan-kawannyo bahkan ka keluarganyo surang. Ndak seharusnyo sabananyo seorang bini malakukan hal itu karano walaupun awak mampu manarimo aib laki waktu tapi alun tantu bisa ditarimo dek uerang lain. Manuruik pandapek ambo sabagia pasangan seharusnyo awak saliang hormat mahormati, harago maharagoi, dan saliang manutupi aib masiang-masiang. Dalam Islam se lah di jalehan basonyo kalau awak lah jadi laki bini mako suami tu adolah pakaian bini dan mode tu lo sabalaiknyo. Jadi kok awak mambuka aib suami wak lah samo lo awak mambuka aib wak surang. Kan karajo salah namonyo tu.
Halo, namo ambo Suci. Ambo tingga di kampuang ketek nan ndak terlalu banyak panduduaknyo. Ambo raso kahidupan warga siko rukun dan aman. Mungkin karano panduduan nan indak tarllau banyak, sahinggo bisa saliang manyasuaikan. Ambo punyo tetangga nan samo gadang, namonyo Dini. Kami acok main basamo, bahkan kalau libur sekolah sasakali Dini lalok dirumah Ambo. Lamaknyo, urangtuo kami pun bakawan dakek lo. Kami acok babagi makanan nan kami buek. Salain itu, keluarga ambo ataupun keluarga Dini indak sagan lai untuak maminjam kalau ado barang nan paralu, tapi tetap jo aturan nan ado. Ambo sanang bisa bakawan smao Dini, kalalu ado tugas sakolah kami selalu mangarajoan basamo. Ambo marasokan positifnyo kalau kito iduik rukun sasamo tatanggo.
Usaho dari rumah kin alah banyak disobok di tiok jalan gadang sampai jalan nagari. Ado nan manjua makanan, alok-alok dapua, sayua, pulsa, baju dan banyak lai. Usaho mode iko manolong pulo pandapek an urang rumah. Biasonyo labiah banyak nan mambuka usaho muko rumah untuak manambah piti balanjo dan palaku usahonyo dilakuan dek batino nan mano laki biasanyo mancari nafkah di lua. Bisa manjago anak atau mangurus rumah sambia bajua bali di toko ketek muko rumah. Kamunculan palaku usaho ketek muko rumah mampamudah urang untuak labiah dakek pai balanjo, indak manunggu untuak balanjo katiko hari pasa sajo. Nio balanjo apaopun tingga bajalan sajo dek sakiang dakek dan banyaknyo.
Stress biasonyo disababkan karano mamikian atau tarlalu makhawatirkan sesuatu. Stress bukan hanyo disababkan oleh masalah gadang se, masalah ketek samacam ujian sekolah pun dapek manyabkan stress, tagantuang baa satiok urang manyikapinyo. Stress biasnyo ditandoi dengan adonyo parubahan fisik jo mental. Parubahan fisiknyo samacam susah lalok, jantuang badatang labiah kancang daripado biaso, badan manggaretek, lameh, paniang, dan kaki jo tangan bakaringek. Parubahan emosi dapek barupo pancameh, suasano hati yang gampang baubah, payah untuak mananangan pikiran, binguang, manghindari urang lain, dan depresi. Biasonyo urang nan ndak bisa manangani stress nyo akan baprilaku buruak macam marokok atau minum alcohol. Hal itu tantu ndak elok, kito paralu mancari caro untuak manghilangan stress.
Lisa dan teman-teman satimnyo nan sudah manjalani waktu latihan nan cukuik lama salama iko akhianyo diberi kesampekan untuak malakukan pertandingan persahabatan dengan sakolah lain.  Lisa cukuik mangetahui bagaimana rumor mangenai keahlian dari sakolah-sekolah nan akan manjadi lawannyo tersebut. Keahlian mareka cukuik bagus sahingga pertandingan pasti akan bajalan sacara dramatis. Saat itu Lisa dan teman-temannyo sudah ba ado di lapangan sambiak malakukan passing sarta pemanasan. Salain itu lawannyo pun malakukan pemanasan terlebih dahulu. Satelah peluit pertanda pertandingan dimulai barulah mareka mamulai pertandingan voli. Di lapangan bagitu banyak siswa nan basorak untuak mamberikan samangat kep ado masing-masing tim. Bola pertamo diberikan oleh tim sakolah lawan namun baakhia dengan poin untuak tim bisa. Sampai pertandingan Jalan 3 babak masing-masing tim alah manunjukkan performa nan sangek bagus. Akhianyo Kemenangan untuak tim lisa pun didapekkan sahingga teriakan siswa sakolah Lisa pun terdanga bagitu keras.